TARJOUSPYYNTÖ SALPALINJAN MONIKÄYTTÖREITIN KORJAUSTÖISTÄ
Kohde: Savukosken Salpalinjan monikäyttöreitti, Savukosken kirkonkylä
Reitin kokonaispituus: noin 1,2 km
Korjattava reittiosuus: noin 1,0 km
Toteutusaika: lokakuu 2026, työ valmiina viimeistään 31.10.2026


1. Korjaustöiden tarkoitus ja sisältö
Salpalinjan monikäyttöreitin rakentaminen on jäänyt osittain keskeneräiseksi. Korjattavalla noin yhden kilometrin pituisella osuudella toteutetaan tarvittavat sorastus-, tasaus-, kuivatus- ja viimeistelytyöt siten, että reitti saatetaan asianmukaiseen, turvalliseen ja käyttötarkoituksensa mukaiseen kuntoon.
Korjaustarve vaihtelee reitin eri osilla. Osa reitistä vaatii pääasiassa tasausta ja viimeistelyä, kun taas osalla tarvitaan laajempia korjaustoimenpiteitä.
Reitin uuden sorakerroksen keskimääräiseksi paksuudeksi on arvioitu noin 150 mm, reitin leveydeksi keskimäärin 3 000 mm ja korjattavan osuuden pituudeksi noin 1 000 metriä.
Korjattavalle reittiosuudelle arvioidaan tarvittavan noin 450 m³ soraa. Soramateriaali otetaan Savukosken kunnan soranottamolta. Tarjouksen tulee sisältää soran kuljetuksesta ja lastauksesta aiheutuvat kustannukset. Soramateriaalista ei aiheudu tarjoajalle materiaalikustannusta.
Soran levitykseen, reitin tasaamiseen ja muihin tarvittaviin konetöihin arvioidaan tarvittavan:
kaivinkone noin 50 tuntia
pyöräkone noin 25 tuntia
Ilmoitetut työ- ja materiaalimäärät ovat tilaajan arvioita. Laskutus tapahtuu toteutuneiden määrien perusteella tarjouksessa ilmoitettuja yksikköhintoja käyttäen.
Työhön sisältyvät myös reitin asianmukaisen kuivatuksen edellyttämät vedenohjaus- ja viimeistelytyöt. Mahdollisista tarjouspyynnössä määrittelemättömistä lisätöistä sekä olennaisista työmäärien muutoksista on sovittava tilaajan kanssa ennen niiden toteuttamista. Ilman tilaajan etukäteen antamaa hyväksyntää tehtyjä lisätöitä ei korvata.

2. Tarjous ja kustannukset
Tarjoajan tulee ilmoittaa alla olevan taulukon mukaiset yksikköhinnat ilman arvonlisäveroa (alv 0 %). Täytetty kustannustaulukko tulee liittää tarjoukseen.
	Kustannuserä
	Arvioitu määrä
	Yksikköhinta (alv 0 %)
	Kustannus (alv 0 %)

	Kaivinkone, soran levitys, tasaus ja muut tarvittavat työt
	50 h
	____ €/h
	____ €

	Pyöräkone, soran levitys, tasaus ja muut tarvittavat työt
	25 h
	____ €/h
	____ €

	Soran kuljetus kunnan soranottamolta
	450 m³
	____ €/m³
	____ €

	Muut tarjoukseen sisältyvät kustannukset
	
	
	____ €

	YHTEENSÄ
	
	
	____ €


Tarjouksessa ilmoitettujen yksikköhintojen tulee sisältää kaikki kyseiseen työsuoritukseen liittyvät kustannukset.
Tarjouksen kokonaishinta lasketaan tarjousvertailua varten edellä ilmoitettujen arvioitujen määrien perusteella. Lopullinen laskutus tapahtuu toteutuneiden määrien perusteella.
Mahdollisista rumpujen asentamiseen tai uusimiseen sekä muista ennalta määrittelemättömistä vedenohjaustöistä sovitaan tarvittaessa erikseen tilaajan kanssa ennen töiden toteuttamista.
3. Työn toteuttaminen ja aikataulu
Tarjoajan tulee sitoutua toteuttamaan tarjouspyynnön mukaiset työt siten, että työ on kokonaisuudessaan valmis ja tilaajan tarkastettavissa viimeistään 31.10.2026.
Työt tulee suorittaa hyvää rakentamistapaa noudattaen ja siten, että valmis reitti on turvallinen ja käyttötarkoitukseensa soveltuva.
Mikäli työn aikana havaitaan sellaisia olosuhteita tai korjaustarpeita, joita ei ole voitu tarjouspyyntöä laadittaessa ennakoida, tarjoajan tulee ilmoittaa niistä viipymättä tilaajalle. Mahdollisista lisä- tai muutostöistä sovitaan erikseen ennen niiden toteuttamista.
4. Tarjouksen sisältö ja valintaperuste
Tarjouksen tulee sisältää vähintään:
täytetty kustannustaulukko ja yksikköhinnat alv 0 %
tarjousvertailua varten laskettu kokonaishinta alv 0 %
vahvistus siitä, että tarjoaja sitoutuu toteuttamaan työn kokonaisuudessaan 31.10.2026 mennessä
tarjouksen voimassaoloaika.
Hankinnan valintaperusteena on kokonaishinnaltaan halvin tarjouspyynnön ehdot täyttävä tarjous.
Tarjousten kokonaishintojen vertailussa käytetään tässä tarjouspyynnössä ilmoitettuja arvioituja työ- ja materiaalimääriä.
Tilaaja voi jättää tarjouksen huomioimatta, mikäli tarjous:
saapuu tarjousajan päättymisen jälkeen
ei vastaa tarjouspyynnön ehtoja
on olennaisilta osiltaan puutteellinen tai
sisältää sellaisia ehtoja tai varaumia, jotka estävät tarjousten tasapuolisen vertailun.
5. Työn tarkastaminen ja maksuehto
Tilaajan edustaja tarkastaa työn sen valmistuttua. Työn tulee vastata tämän tarjouspyynnön vaatimuksia ja olla asianmukaisesti viimeistelty ennen työn hyväksymistä.
Työ laskutetaan kokonaisuudessaan työn valmistumisen ja tilaajan hyväksymän tarkastuksen jälkeen.
Maksuehto on 21 päivää netto hyväksyttävän laskun saapumisesta.
6. Tarjouksen jättäminen
Tarjous tulee toimittaa tiistaihin 13.10.2026 klo 9.00 mennessä sähköpostitse osoitteeseen hallinto@savukoski.fi tai kunnan postilaatikkoon osoitteeseen Kauppakuja 2 A 1, 98800 Savukoski.
Tarjoaja vastaa siitä, että tarjous on perillä määräaikaan mennessä. Määräajan jälkeen saapuneita tarjouksia ei huomioida.
Tarjousaika on hankkeen kiireellisen aikataulun vuoksi tavanomaista lyhyempi. Korjaustyöt on saatettava valmiiksi lokakuun 2026 aikana, minkä vuoksi hankintapäätös ja töiden käynnistäminen on tehtävä viipymättä.
7. Lisätiedot
Tarjouspyyntöä ja työn toteuttamista koskevia lisätietoja antaa:
Tekninen johtaja Tuuli Ingberg
puh. 040 677 2044
sähköposti: tuuli.ingberg@savukoski.fi

Savukoskella 8.10.2026
Savukosken kunta
